Eiropas Parlamenta rezolūcija par Tirgus un finanšu instrumentu direktīvas (MIFID) izpildes pasākumu projektu



Oficiālais Vēstnesis 300 E , 09/12/2006 Lpp. 0485 - 0487



P6_TA(2006)0271 MIFID direktīvas īstenošanas pasākumi Eiropas Parlamenta rezolūcija par Tirgus un finanšu instrumentu direktīvas (MIFID) izpildes pasākumu projektu Eiropas Parlaments, - ņemot vērā projektu Komisijas regulai un direktīvai, ar kuru īsteno Direktīvu 2004/39/EK [1], ko Komisija ir publicējusi 2006. gada 6. februārī, - ņemot vērā iepriekšminēto izpildes pasākumu neoficiālos projektus, ko Eiropas Parlaments ir izplatījis kopš 2006. gada 6. februāra, - ņemot vērā Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto ieviešanas pilnvaru īstenošanas kārtību [2], - ņemot vērā Komisijas priekšsēdētāja Romano Prodi 2002. gada 5. februārī Parlamentam izteikto paziņojumu [3], - ņemot vērā tā 2002. gada 5. februāra rezolūciju par tiesību aktu īstenošanu finanšu pakalpojumu jomā [4], - ņemot vērā Direktīvas 2004/39/EK 64. pantu, ar ko paredz "beigu klauzulas" noteikumu, - ņemot vērā ierosinātos labojumus projektam, kurus Ekonomikas un monetārā komiteja ir pieņēmusi 2006. gada 30. maijā, - ņemot vērā Komisijas atbildi uz šiem ierosinātajiem labojumiem, kura ir nosūtīta Parlamentam ar 2006. gada 9. jūnija vēstuli un kas ir adresēta attiecīgās komitejas referentam un priekšsēdētājai, - ņemot vērā Eiropas vērtspapīru komitejas 2006. gada 8. un 9. jūnija sanāksmes rezultātus, - ņemot vērā Padomes (Ekonomikas un finanšu) 2006. gada 5. maija secinājumus, kuros ir uzsvērts uzraudzības, koordinācijas un konverģences nozīmīgums Eiropas Savienībā, - ņemot vērā Reglamenta 81. pantu un 103. panta 2. punktu, A. tā kā Direktīvas 2004/39/EK juridiskais pamats ir EK līguma 47. pants, kas skaidri nenosaka īstenošanas regulu pieļaujamību; tā kā Parlaments, domājot par regulējuma uzlabošanu un līdzvērtīgu konkurences apstākļu ieviešanu finanšu tirgos, kopumā atbalsta regulu izmantošanu, 1. lūdz Komisiju maksimāli ņemt vērā pilnvaru robežas, kas tai ir piešķirtas Direktīvā 2004/39/EK saskaņā ar EK līguma piemērojamajiem noteikumiem, lai nodrošinātu finanšu tirgus dalībniekiem juridisko noteiktību; 2. norāda, ka izpildes pasākumu projekts veido praktiski realizējamu risinājumu, lai sasniegtu ieguldījumu sabiedrībām un citām tirdzniecības vietām paredzēto pilnveidotu darbības nosacījumu mērķus, kā arī lai izveidotu efektīvus, pārredzamus un drošus finanšu tirgus ES; 3. uzsver, ka Parlamenta veikto darbu kopš izpildes pasākumu publicēšanas ir rosinājusi vajadzība ievērot tādus tiesību aktos paredzētos noteikumus, kuru mērķis ir panākt līdzsvaru starp konkurenci un pārredzamību finanšu tirgos, kā arī attiecībā uz ieinteresētajām personām (akciju īpašniekiem, emitētajiem un patērētājiem), regulējošām iestādēm un demokrātiski ievelētiem pārstāvjiem; 4. atzinīgi vērtē Komisijas atsaucību, ko tā ir parādījusi, strādājot ar Parlamentu, lai panāktu labāko iespējamo rezultātu visām iesaistītajām pusēm; atgādina par nepieciešamību iesaistīt un informēt Parlamentu, sākot jau no agrīnajiem komitejas darba posmiem; 5. atzīmē, ka īstenošanas pasākumu pabeigšanas procedūrai īstenībā nav precedentu, izstrādājot EK tiesību aktus parastajā veidā; tādēļ norāda nepieciešamību panākt visas puses apmierinošu rezultātu attiecībā uz visām iesaistītajam iestādēm, lai starpiestāžu attiecības uzlabotos; 6. atzīmē, ka 2006. gada 23. marta vēstulē, kas ir adresēta kompetentajai komitejas priekšsēdētājai, komisārs Charlie McCreevy precizēja, ka pamatojuma piezīmes ir "vienkāršs darba dokuments, ko ir sagatavojuši Komisijas dienesti un kurš ir paredzēts vienīgi apspriešanai. Tās nekādā veidā nav pasākumu projekta oficiāli grozījumi"; tādēļ uzskata, ka ar šā dokumenta starpniecību nevar iekļaut jaunus nosacījumus papildus tiem, kas ir norādīti izpildes pasākumos; 7. norāda, ka, neskatoties uz parasti valdošo atsaucīgo pieeju ES iestāžu starpā, ir strukturālas nepilnības attiecībā uz to, kā notiek likumdošanas pilnvaru deleģēšana Komisijai, kas var apdraudēt tādu nozīmīgu likumdošanas aktu rezultātu kā izpildes pasākumus; 8. pauž gatavību turpināt uzlabot starpiestāžu attiecības visās politikas jomās un, it īpaši, saistībā ar Lamfalussy ierosināto procesu, cenšoties panākt stabilu un visas puses apmierinošu risinājumu, kas Parlamentam piešķirtu tādas pašas pilnvaras kā Padomei, ja tiek atsaukta likumdošanas pilnvaru deleģēšana; 9. uzskata, ka Direktīvas 2004/39/EK pieņemšanas procedūras pabeigšana ar koplēmuma procedūras starpniecību piešķirs Parlamentam būtisku nozīmi, nosakot, kas ir jāiekļauj un kas nav jāiekļauj izpildes pasākumos; uzskata, ka Padomes Lēmums 1999/468/EK ne tikai piešķir Parlamentam pilnvarojumu noraidīt ierosinātos izpildes tiesību aktus, ja tie ir pretrunā ar piešķirto pilnvaru apjomu, bet arī labot tos atbilstoši pamatā esošajām koplēmuma pilnvarām un starpiestāžu attiecību garam, kuras jārespektē pilnīgi un ar vajadzīgo cieņu; 10. atzīmē, cik svarīgi ir konsolidēt Eiropas vērtspapīru regulatoru komitejas starpniecību (EVRK) lomu dalībvalstu regulatoru darbību koordinēšanā, lai veicinātu konverģenci regulēšanas jomā, kā arī atzīt EVRK par neaizstājamu galveno konsultantu Eiropas līmenī jautājumos, kas ir šīs komitejas kompetencē; 11. piezīmē, ka tādēļ koordinējošai darbībai dalībvalstu regulatoru starpā jākļūst par galveno apspriežamo jautājumu Eiropas vērtspapīru regulatoru komitejā; atzīmē, ka tas galvenokārt attiecas uz šādiem jautājumiem: - pasākumu plānošana un izstrādāšana informācijas apmaiņai kompetento valsts iestāžu starpā par darījumiem, kā tas ir pieprasīts Direktīvā 2004/39/EK saskaņā ar regulas projekta 13. panta 1. punktu, ar ko paredz izpildes pasākumus, - kompetento valsts iestāžu apņemšanās un savstarpēja apspriešanās to starpā par vissvarīgāko tirgu, vērtējot likviditāti, vai tā alternatīvu saskaņā ar regulas projekta 8. un 9. pantu, ar ko paredz izpildes pasākumus, un par iespējamo strīdu izšķiršanu šādos jautājumos kompetento iestāžu starpā; 12. uzsver, ka pašlaik Eiropas vērtspapīru regulatoru komitejai trūkst operatīvo līdzekļu, lai efektīvi pildītu savu uzdevumu; 13. aicina dalībvalstis nodrošināt EVRK ar nepieciešamajiem līdzekļiem, lai īstenotu Direktīvu 2004/39/EK un tās izpildes pasākumus; 14. aicina dalībvalstis nostiprināt Eiropas vērtspapīru regulatoru komitejas demokrātisko atbildību, it īpaši attiecībā pret Eiropas Parlamentu; 15. uzskata, ka pašreiz spēkā esošās īstenošanas pilnvaras patiešām atspoguļo iespējami labāko rezultātu no visu iesaistīto pušu viedokļa; 16. atzīst par pareiziem izpildes pasākumus; 17. uzdod tā priekšsēdētājam nosūtīt šo rezolūciju Padomei, Komisijai un EVRK. [1] Eiropas Parlamenta un Padomes 2004. gada 21. aprīļa Direktīva 2004/39/EK, kas attiecas uz finanšu instrumentu tirgiem un ar ko groza Padomes Direktīvas 85/611/EEK un 93/6/EEK un Eiropas Parlamenta un Padomes Direktīvu 2000/12/EK un atceļ Padomes Direktīvu 93/22/EEK (OV L 145, 30.4.2004., 1. lpp.). Direktīvā jaunākie grozījumi izdarīti ar Direktīvu 2006/31/EK (OV L 114, 27.4.2006., 60. lpp.). [2] OV L 184, 17.7.1999., 23. lpp. [3] SPEECH/02/44. [4] OV C 284, 21.11.2002., 115. lpp. --------------------------------------------------